V času mirovnega sporazuma je bila dogovorjena poroka med Karlovo sestro Margareto Valoiško (1553-1615) in Henrikom Navarskim, prestolonaslednikom navarskega kralja in enim vodilnih hugenotov. Številno hugenotsko plemstvo vključno z admiralom Colignyjem se je zbralo v Parizu za poroko, ki je bila določena za 18. avgust 1572. 22. avgusta je propadel poskus umora Colignyja, kar je Pariz spravilo v stanje strahu, ko so se tako hugenoti kot katoličani bali napada svojega nasprotnika. V tej situaciji je v zgodnjih jutranjih urah 24. avgusta 1572 odšel vojvod Guiški, da bi maščeval svojega očeta, h Colignyju in ga ubil. Iznakaženo truplo je Parižane spodbodlo do te mere, da se je smrt Colignyja sprevrgla v pokol hugenotov, ki je trajal še pet dni. Henrik Navarski se je uspel izogniti smrti s spreobrnitvijo v katoliško vero.